理髮
作者：呂南公
朝代：宋

paragraphs: 我髮日以少，我梳未嘗頻。
過旬一理之，每理愁欠伸。
壯長足癢屑，奔馳更埃塵。
搔爬不覺勞，垢結類組紃。
雖復强櫛沐，憚如負千鈞。
鉤牽就平直，流汗益苦辛。
當時結似拳，漸細傚梅榛。
懸知又十載，幾許及變銀。
萬物有盛衰，吾何爲喜嗔。
借令但兩鬢，豈害有冠巾。
人言髮既凋，乃稍異癡民。
題詩且自賀，漸係老成人。